༈ །།དཔལ་ལྡན་བླ་མ་འཁོར་ལོའི་མགོན་པོ་དང་། །དབྱེར་མེད་ལྷག་པའི་ལྷ་དེར་གུས་བཏུད་དེ། །རྨི་ངན་བཟློག་དང་འཆི་བ་བསླུ་བའི་ཕྱིར། །ཟབ་མོའི་གདམས་པ་འདྲི་ལ་གནང་བ་སྩོལ། །དེའང་འདིར་དབང་དུས་སུ་རྨི་ལམ་ངན་པ་བཟློག་པ་དང་། ཐུན་མོང་དུ་འཆི་བ་བསླུ་བའི་ཕྱིར། སངས་རྒྱས་སྤྱན་གྱི་རྣལ་འབྱོར་ཉམས་སུ་ལེན་པ་ལ། མདུན་གྱི་ནམ་མཁར་བླ་མ་དང་དབྱེར་མེད་པའི་སངས་རྒྱས་སྤྱན་མ། སྐྱབས་ཡུལ་དཀོན་མཆོག་གསུམ་གྱིས་བསྐོར་ནས་བཞུགས་པ་ལ། སྐྱབས་འགྲོ་ཅི་ནུས་དང་། སེམས་བསྐྱེད་སྤྱི་ལྟར་ལན་གསུམ་བྱས་ལ། རང་གི་སྙིང་གར་ཟླ་བའི་དཀྱིལ་འཁོར་གྱི་སྟེང་དུ་རང་དང་བསྲུང་བྱ་དབྱེར་མེད་པའི་སེམས་ཉིད་ཀྱི་ངོ་བོ་ཡི་གེ་ལཾ་དཀར་པོ་དེ་ལས་འོད་ཟེར་འཕྲོས། ལུས་ཕྱི་ནང་གི་སྒྲིབ་པ་ཐམས་ཅད་སྦྱངས་ནས་དྲི་མ་མེད་པའི་འོད་དུ་གྱུར། དེ་ཡོངས་སུ་གྱུར་པ་ལས་རང་ཉིད་སྐད་ཅིག་གིས་པདྨ་དང་ཟླ་བའི་གདན་ལ་སངས་རྒྱས་སྤྱན་མ་སྐུ་མདོག་དཀར་མོ་ཞལ་གཅིག་ཕྱག་གཉིས་མ། ཕྱག་གཡས་འཁོར་ལོའི་ལྟེ་བར་མིག་གི་འབྲས་བུས་མཚན་པ་དང་། གཡོན་གདན་ལ་བརྟེན་ཅིང་སྡོང་པོའི་རྩེར་པདྨ་དཀར་པོའི་དབུས་ན་མིག་གི་འབྲས་བུ་ཡོད་པ་འཛིན་པ། ལང་ཚོ་དར་ལ་བབ་ཅིང་དར་གྱི་ན་བཟའ་དང་རིན་པོ་ཆེའི་རྒྱན་གྱིས་བརྒྱན་པ། ཞབས་སེམས་དཔའི་སྐྱིལ་མོ་ཀྲུང་གིས་བཞུགས་པ། དེའི་ཐུགས་ཀར་ཟླ་བ་ཁ་སྦྱོར་གྱི་བར་དུ་རང་«་་་་་གཞན་དོན་གྱི་ཚེ་རང་དང་བསྲུང་བྱའི་ཞེས་བརྗོད། »གི་མིང་ཡིག་ཡོད་པའི་ཕྱི་ནས། ཨོཾ་རུ་རུ་སྥུ་རུ་ཛྭ་ལ་ཏིཥྛ་སིདྡྷ་ལོ་ཙ་ནེ་སརྦ་ཨརྠ་སཱ་དྷ་ནེ་སྭཱ་ཧཱ། ཞེས་པའི་སྔགས་ཀྱིས་རྒྱ་གྲམ་དུ་དཀྲིས་པས། དུས་མིན་འཆི་བའི་འཇིགས་པ་ཐམས་ཅད་ཀྱིས་མི་ཚུགས་པར་བསྲུང་བར་གྱུར་པར་བསམས་ལ། ཨོཾ་རུ་རུ་སྥུ་རུ་ནས་སྭཱ་ཧཱ། ཞེས་པ་གཙོ་བོར་བཟླ་ཞིང་། མཇུག་ཏུ་སྔགས་དེའི་སྭཱ་ཧཱའི་གོང་དུ་སརྦ་ཨ་ཀ་ལ་མྲྀ་ཏྱུཾ་ཤཱནྟིཾ་ཀུ་རུ་སྭཱ་ཧཱ། ཞེས་པའང་ཅུང་ཟད་བཟླས་མཐར། སྤྱན་གྱིས་འཁོར་ལོ་མཛེས་མ་སྟེ། །འཆི་བ་སློང་བར་བྱེད་པའི་མཆོག །བདག་ཅག་སྡུག་བསྔལ་ཉེན་པ་ལ། །བྱིན་གྱིས་བརླབ་པར་མཛད་དུ་གསོལ། །ཞེས་དང་། རླུང་བུམ་པ་ཅན་ཅི་རིགས་པར་བསྒོམ། བཅོམ་ལྡན་འདས་མ་སངས་རྒྱས་སྤྱན་མས་བདག་དང་སེམས་ཅན་ཐམས་ཅད་ལ་དུས་མ་ཡིན་པར་འཆི་བའི་འཇིགས་པ་ཐམས་ཅད་བསལ་ཏེ། འཆི་མེད་ཚེའི་དངོས་གྲུབ་ཐོབ་པར་བྱིན་གྱིས་བརླབ་ཏུ་གསོལ། ཞེས་གསོལ་བ་གདབ་ནས། རང་གི་སྙིང་ག་ནས་འོད་ཟེར་འཕྲོས་པས་གདན་འོད་ཟེར་གྱིས་རྣམ་པར་གྱུར་ཏེ་རང་ལ་ཐིམ་པར་བསམས་ལ། དགེ་བ་འདི་ཡིས་མྱུར་དུ་བདག །སངས་རྒྱས་སྤྱན་མ་འགྲུབ་གྱུར་སོགས་ནས། ས་ལ་འགོད་པར་ཤོག ལོ་བརྒྱ་ཐུབ་ཅིང་སྟོན་བརྒྱ་སོགས་བཀྲ་ཤིས་བསྔོ་སྨོན་གྱིས་མཐའ་བརྒྱན་པར་བྱའོ། །བརྩེ་ཆེན་སྙིང་པོའི་ཐུགས་ཀྱི་བུམ་བཟང་ལས། །འཆི་མེད་རིང་འཚོར་སྦྱིན་པའི་ཟིལ་དངར་འདི། །འདྲེན་མཆོག་གོང་མའི་གསུང་དོན་གསལ་ཕྱིར་བྲིས། །དགེ་བས་འགྲོ་བའི་དལ་རྟེན་རིང་འཚོར་ཤོག །ཅེས་སངས་རྒྱས་སྤྱན་མའི་སྒྲུབ་ཐབས་འདིའང་ཚུལ་རིན་གྱིས་སོ།། །། ༈ བལ་ཡུལ་མཆོད་རྟེན་ཉེ་འདབས་ནས་རྒྱལ་ཡོངས་ས་ཆེན་ཞེས་པ་ལས། སློབ་བུ་ཐ་ཤལ་པ་གུ་རུས་སྤེལ་བའོ།།

༼ཏ༽